《黄岩盛景则来为吾郡征官见示诗文因成一章》
元代·洪焱祖

昔我游公乡，瞻望弗及见。公今仕吾州，过从两不倦。

人生水上萍，邂逅随风转。端能相知心，岂在蚤识面。

高文久自珍，屡请容一眄。如升泰山顶，朝观海日眩。

云涛浮青红，光采生万变。新诗更圆美，花暖娇莺啭。

忽疑龙挂天，飞雨响银箭。呜呼此事难，补衮非袜线。

沉吟拊几案，便欲弃笔砚。终然齿未衰，犹冀骨可换。

跪请九还诀，昼夜锻复鍊。骖鸾侍远览，八极如抹电。

宁同井底蛙，局促自矜衒。

作者简介：（1267—1329）元徽州歙县人，字潜夫，号杏庭。由平江路儒学录迁绍兴路儒学正，调衢州路儒学教授，擢处州路遂昌县主簿，以休宁县尹致仕。有《杏庭摘稿》、《尔雅翼音释》等。